
להיות ברכה 
בניה שטכלברג
שיח לשבת לך לך
מדרשים שונים על הפרשה מדברים על כוחות של עשיה וברכה שהיו עד עכשיו בידי הקב"ה בלבד והוא מעבירם לאברהם:
ואת הנפש אשר עשו בחרן 
אמר רבי אלעזר בן זימרא: אם מתכנסין כל באי העולם לברוא אפילו יתוש אחד, אינן יכולין לזרוק בו נשמה, ואת אמר ואת הנפש אשר עשו?! 
אלא, אלו הגרים שגיירו. 
ואם כן שגיירו למה אמר עשו? 
אלא ללמדך, שכל מי שהוא מקרב את העובד כוכבים ומגיירו כאילו בראו.
בראשית רבה לט, יד
והיה ברכה 
אמר לו הקדוש ברוך הוא: משעה שבראתי עולמי, הייתי זקוק לברך בריותיי. 
ברכתי לאדם וחוה, דכתיב: ויברך אותם אלוהים (בראשית א). 
לנח ובניו, דכתיב: ויברך אלוהים את נח ואת בניו (שם ט). 
מכאן ואילך אתה הייה עשוי על הברכות.
תנחומא לך לך, ד
אברהם מקבל יכולות של בורא וגם משתמש בהן לתקן את העולם ולקרב אנשים לקב"ה. 

אפשר לראות שהוא לא נרתע גם ממלחמות לכאורה חסרות סיכוי כמו הצלת לוט מארבעת המלכים והניצחון הבלתי אפשרי לכאורה שהוא נוחל. 
ויגד לאברהם העברי... רבי יהודה אומר: כל העולם כולו מעבר אחד, והוא מעבר אחד.

בראשית רבה מב, ח  
אבל לעומת היכולת העצומה הזו בולט דוקא המקום שבו אברהם מוותר על האפשרות להכריע כפי שכתוב בהמשך המדרש שהובא לעיל:

כיון שעמד יצחק, ביקש אברהם לברכו, צפה שעשו ויעקב יוצאין ממנו ולא ברכו. 
אמר אברהם: יבא בעל העולם ויברך מי שירצה. 

משל למלך שהיה לו פרדס, נתנו לאריס לעבדו ולשמרו. 
היה בתוך הפרדס אילן של סם חיים, ואילן של סם המות דבקים זה בזה. 
אמר האריס, מה אעשה? 
להשקות אילן של חיים ולהניח את זה אי אפשר, שמים שזה שותה זה מינק ממנו, אלא אניח אותם עד שיבוא בעל הפרדס ומה שירצה יעשה. 
כן אברהם אמר, שלא לברך את יצחק אי אפשר שעשו יוצא ממנו, אלא הריני מניחו לבעל הברכה, עד שיעשה הקדוש ברוך הוא מה שיחפוץ. 
כיון שנסתלקו אברהם ויצחק, ברך הקדוש ברוך הוא ליעקב לעצמו, שנאמר: וירא אלוהים אל יעקב עוד בבואו מפדן ארם ויברך אותו (בראשית לה)"

המדרשים מציירים את אברהם כמודע לכוחות שניתנו לו, לאפשרויות שהם פותחים ולאחריות שהם מטילים עליו ולא פחות מכך למגבלות שלהם ולמצבים בהם הוא יכול רק לעזוב ולתת לקב"ה לקבוע מה יקרה. 

אולי דוקא היכולת הזו להכיר במגבלות הכח האנושי (הגם שמגיע ממקור עליון) היא שיוצרת בסופו של דבר את האפשרות לברית:
והיה יושב אברהם ותמה.
היאך ימול? 
כיון שאמר לו הקדוש ברוך הוא: ואתנה בריתי ביני ובינך. 
מה כתיב אחריו? 
ויפל אברהם על פניו. 
כיון שנפל על פניו, רמז הקדוש ברוך הוא לאותו מקום, ועקצו עקרב ונמצא מהול.

מנין? 
מן מה שכתוב: וידבר אתו אלוהים לאמר: אני הנה בריתי אתך, הרי אתה מהול. 
וכתיב: בעצם היום הזה נמול אברהם, מל לא נאמר, אלא נמול."

משל למה הדבר דומה? 
לאוהב של מלך שהיה רוצה לשדך בתו של מלך והיה מתבייש ולא היה יודע היאך יוכל לספר, אם לספר בלשונו אם ע"י אחר, הבין המלך מה בלבו. 
אמר ליה: ידעתי מה אתה רוצה, הרי ביתי לתוך ביתך. כך אברהם, כשאמר לו הקדוש ברוך הוא: ואתנה בריתי ביני ובינך, נתבייש ונפל על פניו, 
בנפילתו נמצא שהוא מהול. 

תנחומא לך לך, יז

